  Туспуктэм: Григорий Фомин Наталия Сильвестрова Ижысь история но лулчеберет синпелетъёсты утёнъя, урамъёсты, пролкаосты но дугдылонниосты ниманъя но нимъёссэс вошъянъя кар ӧриын Ленин ёросысь выль урамъёслы нимъёсты но выль синпелетлэсь эскиззэ юнматӥзы. Со сярысь кар администрацилэн персс-службаез ивортӥз.  Ижкарысь архитектурая но градостроительствоя валтӥсь управление кичӧлтэмъя, «Чекерил» горнолыжной огъет палась урамъёслы гурезьёслэсь нимъёссэс сётозы: Эльбрусской, Саянской, Памирской, Верхоянской, Южноуральской но мукет. Александровской микроёросын бигер мерлыко ужась, Удмуртиысь бигеръёслэн мерлыко центрзылэн нырысетӥ кивалтӥсез Масгуд Гаратуев нимо урам кылдоз. Ӧрилэн пумиськоназ Ижкарысь эм институтлэн нырысетӥ кивалтӥсезлы Гавриил Стереховлы синпелетлэсь эскиззэ соглаштӥзы. Памятникез эм академилэн азбараз пуктозы. Озьы ик «Защитникам Донбасса» синпелетлэсь нимзэ «Участникам специальной военной операции» нимлы воштозы. Сыӵе куронэн Кун Думаын Удмуртилэсь депутат Олег Гарин вазиськиз. Со сярысь нимысьтыз ожгар ужрадысь ветеранъёс но, соослэн ӵыжы-выжыосын но куризы. Со сяна, муниципалитет синпелетэз утялтонэз ас вылаз басьтыны дась. «ИПОПАТ» огазеяськон курэмъя, Буммашевской урамысь «Автопарк №2» дугдылонниез табере ТЦ «Депо» нималозы.  Тегъёс: Мерлык Ижкар Удмуртия  